
	Targed 1
	 Gwella eich hymgysylltiad â llenyddiaeth drwy ddarllen mwy o erthyglau academaidd.
Rwyf wedi gwneud ymdrech i gyrraedd y dargedau yma trwy archwilio am fwy o erthyglau addysg trwy defnyddio’r llyfrgell ar-lein a wahanol wefanau addas.


	Targed 2
	Gwella'r sgiliau cyfeirnodi drwy brawf-ddarllen yn ofalus, e.e. cyfeirnodi yn y testun.
Rwyf wedi ceisio brawf-darllen fy ngwaith a’r rhestr cyfeirnodi i wneud yn siwr bod popeth yn iawn.

	Targed 3
	Datblygu eich sgiliau cyfathrebu drwy ddefnyddio mwy o ferfau cryno, e.e. Noda..., Pwysleisia...
Rwyf wedi defnyddio llawer o ferfau cryno yn yr aseiniad yma ac byddaf yn defnyddio yn yr aseiniadau i ddod.







Dewiswch ymyrraeth sydd yn cefnogi dysgu a datblygiad disgybl/grŵp o ddisgyblion. Adfyfyriwch yn feirniadol ar ei botensial i sicrhau cynnydd disgyblion a’r heriau posib all ymddangos.


Pwrpas yr aseiniad hwn yw i ddatblygu gwybodaeth a dealltwriaeth o bwysigrwydd defnyddio ymyraethau i gefnogi plant sydd ag anghenion dysgu ychwanegol. Rwyf wedi dewis bachgen sydd ag awtistiaeth o’r enw Ioan (ffug enw) i ddefnyddio ymyrraeth gydag er mwyn weld sut mae’n gallu datblygu. Mae Ioan yn 8 mlwydd oed ac ym mlwyddyn 4. Cafodd Ioan ei ddiagnosis o awtistiaeth pan oedd yn 5 mlwydd oed. Mae’n unig blentyn ac yn byw gyda’i mam a thad. Mae’n cael trafferth wrth gyfathrebu ag eraill ond yn weld gwaith mathemateg yn hawdd i’w wneud. Mae’n weld yn anodd dweud brawddegau, ond mae’n gallu dweud rhai geiriau syml. Ar y funud rydym yn defnyddio iaith arwyddion syml gydag Ioan er mwyn iddo allu mynegi ei anghenion. Mae’n cael trafferth wrth wneud cyswllt llygaid, mae hyn yn symptom arferol o awtistiaeth (Rudy, 2019). Er bod hyn yn un o symptomau  awtistiaeth, mae yna lawer o resymau eraill fel swildod a diffyg hyder sy’n gallu effeithio ar gyswllt llygaid (Arnold et al. 2014). Mae’n hoff o edrych ar lyfrau am ddinosoriaid ond mae’n gallu colli tymer os dydy e ddim yn gallu gwneud beth mae e angen. Dydy e ddim yn amharu â’r dosbarth os mae e wedi gorffen ei waith yn gynt na phawb arall. Mae’n hoff o gadw at drefn pob dydd, ac os mae rhywbeth yn newid mae’n gallu amharu â’i agwedd ac ymddygiad tuag at eraill. Mae Ioan yn fy helpu i dacluso’r dosbarth ar ddiwedd y dydd. Er ei fod yn cael problemau cyfathrebu mae’n amlwg bod Ioan yn rhagori mewn pynciau lle mae diddordeb ganddo, fel mathemateg. Felly er mwyn datblygu iaith Ioan rwyf wedi penderfynu dewis yr ymyrraeth Picture Exchange Communication System (PECS), sydd yn cefnogi dysgu a datblygiad disgyblion efo awtistiaeth. Byddaf yn adfyfyrio’n feirniadol ar botensial ymyrraeth PECS i sicrhau cynnydd Ioan a’r heriau posib all ymddangos. 
Rwy’n deall bod awtistiaeth yn anabledd sy’n gallu amharu â gallu plentyn i gyfathrebu a rhyngweithio efo eraill. Mae’n cael ei adnabod fel anhwylder sbectrwm oherwydd mae plant efo awtistiaeth yn gallu arddangos nodweddion ar draws y sbectrwm (Estyn, 2019). Mae rhai plant fel Ioan sydd ddim yn gallu cyfathrebu trwy siarad yn glir ond mae rhai eraill yn gallu siarad heb broblem fawr (Block, Block a Halliday, 2006, tud.8). Yn ôl Low a Lee (2011, tud.17) mae anhwylder sbectrwm awtistiaeth yn derm sy’n cael ei ddefnyddio am amrywiaeth o anhwylderau datblygol sy’n cynnwys anhwylder awtistiaeth, Asperger, Rhett disorder ac yn y blaen. Er bod yr aseiniad yma yn canolbwyntio ar ymyrraeth mae hefyd yn bwysig iawn fod pob gwers yn gynhwysol i bawb sydd yn eich dosbarth. Wrth wneud yn siŵr bod yr addysg yn gynhwysol bydd plant gydag anableddau a phlant eraill yn gallu dysgu gyda’i gilydd (Norwich, 2002). Ar gyfer llawer o ddisgyblion gydag anableddau mae’r amgylchedd maent yn dysgu mewn fel  arfer yn lleihau’r tebygolrwydd o lwyddo (Obiakor et al. 2012). Rwy’n meddwl dyma pam mae addysg gynhwysol yn bwysig iawn, dydy cael anabledd ddim yn meddwl bod gennych chi llai o siawns o lwyddo mewn bywyd. Noda Llywodraeth Cymru (2018) bod nhw’n gweithio ar gael mynediad i blant, pobl ifanc ac oedolion efo awtistiaeth i gefnogaeth o wasanaethau am yr anghenion sydd heb gael ei gyrraedd yn addysg. Maent hefyd yn datblygu a dosbarthu’r rhaglen ‘Dysgu Gydag Awtistiaeth’ i wella cefnogaeth i bawb sydd ag awtistiaeth mewn addysg (Llywodraeth Cymru, 2018).

Mae datblygiad iaith plant yn dechrau pan maen nhw’n cael ei eni, lle maen nhw’n dechrau wrth wrando ar y lleisiau sydd o’i amgylch (Piaget, 2003). Maent yn dechrau ymateb i’r wahanol donau sy’n cael ei ddefnyddio, ac yn wneud amrywiaeth o synau pan maen nhw’n drist neu mewn poen (National Health Service, 2020). Noda Chomsky (1964) bod gan blant nodwedd naturiol i ddysgu iaith sy’n cael ei sbarduno gan glywed siarad lle mae’r ymennydd y plentyn yn gallu dehongli beth sy’n cael ei glywed. Mae hyn yn cael ei adnabod fel yr Language Acquisition Device (LAD). Seiliodd Chomsky (1964) ei theori ar y syniad bod pob iaith yn cynnwys strwythurau a rheolau tebyg a bod pob plentyn ym mhob man yn dysgu iaith yr un peth. Yn wahanol i theori Chomsky (1964), noda Skinner (1957) bod caffaeliad iaith yn cael ei phenderfynu gan ein hamgylchedd ac atgyfnerthiad cadarnhaol a negyddol rydym yn derbyn wrtho. Felly mae hyn yn awgrymu nid yw bob plentyn yn dysgu iaith yr un peth. Mae’r ymyrraeth PECS wedi’i seilio ar lyfr Skinner (1957) sy’n nodi bod atgyfnerthiad positif yn helpu  datblygu iaith. Mae datblygiad llafar ac iaith yn bwysig ac yn rhan allweddol o ddatblygiad plant, wrth gefnogi gallu plant i gyfathrebu a mynegi a deall teimladau (Indrayani, 2016). Nododd Indrayani (2016) hefyd bod datblygiad llafar yn cefnogi meddwl a datrys problemau a datblygu a chynnal perthnasau. Cytuna Sheikh (2019) â hyn a nodwyd bod sgiliau iaith yn hanfodol ar gyfer llawer o wahanol agweddau o fywyd, ac mae’r gallu i ddefnyddio iaith yn effeithiol yn cael ei gysylltu gyda gwell sgiliau cymdeithasol ac emosiynol. I blentyn 8 mlwydd oed sydd heb awtistiaeth dylai nhw fod yn gallu cyfathrebu’n rhugl a gywir gan ddefnyddio iaith disgrifiol a mwynhau gwrando ar jôcs (Piaget, 2003). Mae un o’r 4 diben yng Nghwricwlwm i Gymru yn nodi bydd yn cefnogi datblygiad plant i fod yn ddysgwyr uchelgeisiol, galluog sy’n gallu cyfathrebu’n effeithiol mewn gwahanol ffurfiau (Hwb,2020). Mae hyn yn dangos bod datblygiad iaith yn bwysig iawn ar gyfer Cwricwlwm i Gymru a’r cwricwlwm presennol (Hwb, 2020). Yn y cwricwlwm presennol erbyn blwyddyn 4 dylai plentyn fod yn gallu egluro gwybodaeth a syniadau, pwysleisio prif bwyntiau a siarad yn glir (Hwb, 2021a). Mae hyn yn gallu bod yn wahanol i blant awtistig fel Ioan lle mae lefel cyfathrebu nhw yn gallu amrywio o berson i berson. Mae’r problemau cyfathrebu mae unigolion gydag awtistiaeth yn wynebu yn cysylltu â’r problemau cymdeithasol maent yn wynebu hefyd fel diffyg cyswllt llygaid (Matson, Kozlowski a Matson, 2012). Mae hyn yn debyg i beth mae Ioan yn wynebu. Mae PECS yn gallu helpu i wella rhyngweithio cymdeithasol, mae’n annog y plentyn i gychwyn cyfathrebu ac yn rhoi’r plentyn mewn rheolaeth o’r broses (Mirenda, 2001). Mae plant awtistig efo problemau iaith anaml yn gofyn am bethau neu yn pwyntio at bethau (All Answers Ltd. 2018). Rwyf wedi sylwi ar hyn pan rwy’n eistedd gydag Ioan yn y dosbarth. Dyweda National Research Council (2001, tud.49) fod llawer o bobl efo awtistiaeth sy’n dysgu siarad yn mynd trwy amser lle maent yn defnyddio echolalia sef pan maent yn ail-adrodd beth mae’r person arall yn ei ddweud. Nodwyd hefyd fod llawer yn dysgu i ddefnyddio echolalia yn bwrpasol mewn rhyngweithiau cymdeithasol. Gan ddefnyddio PECS bydd hyn yn annog nhw i ail-adrodd y geiriau newydd maent yn dysgu sy’n cefnogi theori Skinner (1957) am gyflyru gweithredol a dysgu wrth ail-adrodd. Yn ôl Jusoh a Majid (2017) mae 40% o blant awtistig ddim yn gallu cyfathrebu ac mae tua 35% o blant yn gallu siarad tan fod nhw’n 18 mis ond yn colli’r gallu ar ôl hynny. Mae hyn yn dangos bod llawer o bobl awtistig yn cael trafferth gyda datblygiad iaith. Yn ôl Feldman (2019) yn y blynyddoedd cynnar, mae’r mwyafrif o blant yn dysgu’r geiriau sylfaenol o iaith yn gyflym heb arweiniad neu fewnbwn ffurfiol. Erbyn bod nhw’n 5 mlwydd oed mae ganddyn nhw lawer o eirfa ac yn gallu dweud brawddegau (Zimmerman et al. 2009). Er hyn dyweda Bavin (2009) bod plant awtistig yn gallu gweld yn anodd dysgu iaith oherwydd ei fod nhw’n tueddu’n dangos llai o ddiddordeb mewn pobl eraill yn y 12 mis cyntaf. Awgrymwyd hefyd bod llawer ddim eisiau cyfathrebu â phobl eraill fel plant arall, felly does dim yr un faint o gyfle gyda nhw i ddatblygu eu sgiliau iaith. Pwysleisia Swanson (2020) bod yna wahanol ffyrdd i gefnogi datblygiad iaith plant awtistig. Un ffordd yw creu rhesymau i ddefnyddio iaith, gall hyn cael ei wneud wrth roi tegan y plentyn mas o afael felly maen nhw’n gofyn amdano (Swanson, 2020). Mae chwarae yn ffyrdd arall lle mae plant yn datblygu a dysgu iaith ac mae gwobrwyo pan mae plentyn yn dweud gair/geiriau hefyd yn mynd i gefnogi ei ddatblygiad iaith (Swanson, 2020). Dewisais Ioan fel y plentyn i ddefnyddio’r ymyrraeth PECS gydag oherwydd fe yw’r unig blentyn yn fy nosbarth sy’n weld yn anodd i gyfathrebu gyda llais. Mae datblygiad iaith yn gallu amrywio yn blant awtistig, mae rhai yn gallu siarad mewn manylder am rywbeth penodol lle mae rhai arall yn weld yn anodd wrth ddefnyddio iaith yn effeithiol yn enwedig wrth gyfathrebu ag eraill (NIDCD, 2012). Dyma beth mae Ioan yn cael trafferth gyda, ar y funud mae Ioan yn gallu mynegi ei anghenion trwy ddweud ambell air, ond dim wrth ddefnyddio brawddegau. Rydym yn defnyddio iaith arwyddion syml yn y dosbarth gydag ef er mwyn iddo ddweud yn glir i ni beth mae e angen. Rwyf eisoes wedi dechrau dysgu fwy o iaith arwyddion er mwyn fy mod i’n deall mwy o beth mae Ioan yn ddweud. Dyma un rheswm pam dewisais i PECS fel yr ymyrraeth i helpu datblygu sgiliau iaith Ioan, oherwydd rwy’n gobeithio ei bydd yn helpu fe i ddechrau dweud geiriau, ffurfio brawddegau syml ac i fynegi beth mae e angen.

Mae dilyniannau dysgu yn cael ei dosbarthu a grwpio yn gyffredin yn ôl pynciau, fel mathemateg a gwyddoniaeth. Maent yn nodi cyfres sylfaenol o wybodaeth a sgiliau sy’n ofynnol i ddisgyblion eu dysgu wrth iddynt fynd ymlaen yn eu haddysg (Duschl, Barrie a Maeng, 2011).Yn ôl Stevens et al. (2009) mae dilyniannau dysgu yn cael ei ddiffinio fel disgrifiadau o fel mae disgyblion yn ennill mwy o arbenigedd o fewn disgyblaeth dros gyfnod o amser. Rydym yn mesur cynnydd trwy asesu disgyblion. Yn ôl Education Reform (2015) mae asesu mewn addysg yn golygu defnyddio amrywiaeth o ddulliau er mwyn mesur a chofnodi'r proses dysgu ac anghenion y dysgwyr. Mae yna 4 agwedd o asesu ar gyfer dysgu (Jones, 2005) - Cwestiynu, adborth, hunan asesu ac asesu cyfoedion ac asesiad crynodol. Noda Black a William (1998) fod angen i athrawon fod yn ymwybodol o gynnydd ac anawsterau eu disgyblion gyda dysgu fel bod nhw’n gallu addasu gwaith eu hun er mwyn cwrdd ag anghenion y dysgwyr. Pwrpas asesu yw cefnogi pob dysgwyr i wneud cynnydd. Noda Hwb (2021b) fod “cynnydd dysgwyr ar hyd continwwm dysgu o 3 i 16 oed yn ganolog i Gwricwlwm i Gymru”. Er mwyn asesu’n effeithiol mae’n rhaid cael partneriaethau effeithiol gyda phawb sy’n cymryd rhan (William, 2001). Mae’n chwarae rôl allweddol wrth sicrhau bod pob myfyriwr yn cael ei gefnogi a’i herio. Er mwyn gwybod y camau nesaf mewn dysgu ac addysgu, dyle ni fod yn datblygu delwedd holistig o’r dysgwyr, ei gryfderau, y ffyrdd maent yn dysgu a’i meysydd datblygu (William, 2011). Byddaf yn mesur cynnydd Ioan trwy gwestiynu ar yr hyn mae wedi dysgu i ddweud, byddaf yn mesur trwy edrych ar faint o wahanol eiriau mae’n gallu dweud pob wythnos. Noda Hwb (2020) fod disgyblion efo anghenion dysgu ychwanegol fel arfer yn gwneud cynnydd ar raddfa sy’n unigryw iddyn nhw, ac efallai bydd hyn ddim yn cyd-fynd â’r camau cynnydd arferol. Er mwyn weithredu’r ymyrraeth PECS gydag Ioan fyddaf yn ofyn am gymorth y cynorthwyydd sy’n gweithio yn y dosbarth gyda mi. Cyn mynd ati byddaf yn sicr yn trafod y syniad gyda rhieni Ioan i wneud yn siŵr bod nhw’n cytuno ac yn iawn i mi wneud yr ymyrraeth gydag ef a bod e’n cael ei gefnogi adref. Byddaf yn cadw’r rhieni yng nghlwm â datblygiad Ioan ac yn wneud yn siŵr eu bod nhw’n gwybod beth sy’n digwydd. Gan fod dim llawer o le yn fy nosbarth i Ioan wneud ei waith PECS, rwyf wedi dewis ei fod yn gweithio yn yr ardal tu fas y dosbarth gyda’r cynorthwyydd sydd yn ardal agored. Gall hyn fod yn fuddiol oherwydd ei fod yn dawel yno yn ystod amser gwersi, felly bydd siawns gydag Ioan i ganolbwyntio. Er hyn mae hefyd yn gallu fod yn annheg i Ioan hefyd, gan fydd e’n colli mas ar y wers bydd y plant eraill yn ei gael. O achos i hyn meddyliais am greu lle yn y dosbarth ar gyfer Ioan i wneud ei waith PECS ond efallai bydd hyn yn effeithio ar ei allu i ganolbwyntio. Ond rwy’n meddwl bod e’n bwysig i Ioan gael y cyfle i wrando ar wersi fel y plant arall a theimlo fel rhan o’r dosbarth. Noda Estyn (2019) fod amgylchedd tawel yn gallu fod yn helpgar i ddisgyblion ag awtistiaeth, fel bod nhw’n gallu ffocysu ar y dasg sy’n cael ei roi iddyn nhw. Felly rwyf wedi dewis i greu ardal dawel yng nghornel y dosbarth i Ioan er mwyn iddo allu gwneud ei waith yn y dosbarth gyda phawb arall. Yn ôl The Autism Community in Action (TACA) (2020) mae’n bwysig bod PECS yn cael ei wneud cartref hefyd, er mwyn cael y canlyniad gorau. Nodwyd hefyd bod mab yr awdur yn gwbl di-eiriau pan oedd yn dwy a hanner mlwydd oed ac erbyn bod e’n 5 mlwydd oed, wrth ddefnyddio PECS roedd yn gallu siarad mil o eiriau a dechrau sgyrsiau gyda phobl eraill. Mae hyn yn dangos bod PECS yn gweithio os mae’n cael ei weithredu ym mhob man. Byddaf yn wneud yn siŵr bod Ioan yn mynd a’i llyfr cyfathrebu PECS cartref gyda fe er mwyn iddo ymarfer cartref yn ogystal ag yn y dosbarth. Mae rhieni Ioan yn eiddgar i ddod ar draws ymyrraeth i’w helpu a’i gefnogi i ddatblygu ei iaith, ac wrth iddyn nhw weld sut i weithredu PECS rwy’n credu bydd Ioan yn llwyddo i’w wneud cartref hefyd. Byddaf yn gweithredu PECS gydag Ioan yn yr ysgol 3 gwaith yr wythnos, ac wedyn bydd ei rieni yn gwneud e gartref gydag ef i gadw’n llawn cymhelliant i helpu datblygu ei gyfathrebu.

Cafodd PECS ei ddatblygu yn yr UDA yn 1985 gan Andy Bondy a Lori Frost. Cafodd ei ddefnyddio’n gyntaf gyda phlant awtistig. Cafodd ei seilio ar lyfr Skinner (1957) sydd yn awgrymu fod defnyddio technegau annog ac atgyfnerthu yn gallu arwain at siarad yn annibynnol (Bondy, Tincani a Frost, 2004). Mae theori Skinner (1957) yn cynnwys atgyfnerthu ymddygiad gyda gwobr, sy’n arwain at ymddygiad yn cael ei ail-adrodd felly yn annog dysgu. Ers hynny mae’n cael ei ddefnyddio’n fyd-eang gan ddysgwyr o bob oedran sydd â sialensiau gwybyddol, corfforol neu gyfathrebu (Pyramid Educational Consultants, 2021). Mae’n cynnwys 6 cam i gyd. Mae cam 1 yn cynnwys plentyn yn cyfnewid llun er mwyn gofyn am eitem maen nhw eisiau. Mae’r ail gam yn ffocysu ar bellter a dyfalbarhad, gan ddefnyddio lluniau mae’r unigolyn yn dysgu defnyddio’r sgil yma gyda gwahanol bobl ac yn wahanol lleoliadau. Mae’r cam 3 yn canolbwyntio ar yr unigolion yn dysgu i ddewis o 2 neu mwy o luniau er mwyn gofyn am ei hoff bethau. Mae'r rhain wedyn yn cael ei roi mewn llyfr cyfathrebu PECS lle mae lluniau yn gallu cael ei storio ac yn hawdd i’w dynnu mas ar gyfer cyfathrebu. Mae cam 4 yn ffocysu arno strwythur brawddegau syml gan ddefnyddio llun ‘rwyf eisiau’ yn dilyn gan yr eitem maen nhw’n ofyn am. Mae cam 5 yn canolbwyntio ar addysgu’r unigolion sut i ddefnyddio PECS i ateb cwestiynau fel ‘beth wyt ti angen?’. Ac yn olaf mae cam 6 yn ffocysu ar addysgu’r unigolion i ateb cwestiynau fel ‘beth wyt ti’n gweld’ efo ‘rwy’n gweld...’ (Brady et al. 2016, tud.1135). Mae’r camau yma yn cael ei ail-adrodd tan fod y dysgwyr yn dysgu a llwyddo’r cam. Rwy’n meddwl bod y camau hyn yn addas iawn i fesur cynnydd Ioan wrth fynd ymlaen, mae’n arddangos targedau, sy’n fuddiol ar gyfer pawb sydd yng nghlwm i gynnal oherwydd ei fod yn rhwydd i’w integreiddio i fewn i drefn y dydd.

Mae PECS yn ymyrraeth sy’n defnyddio lluniau er mwyn cyfathrebu unrhyw feddyliad neu angen (National Autism Resources, 2021). Yn ôl Bondy a Frost (1994) mae yna dystiolaeth bod y mwyafrif o blant sy’n dysgu PECS hefyd yn datblygu iaith lafar. Cytuna Boesch et al. (2013) â hyn a nodwyd bod PECS yn llwyddiannus yn gwella sgiliau cyfathrebu, yn benodol gofyn am rywbeth. Mae adroddiadau wedi nodi bod y defnydd o PECS yn gallu arwain at leihad mewn ymddygiad gwael a gwellhad mewn ymddygiad cymdeithasol (Bondy a Frost, 1994). Cytuna Jurgens, Anderson a Moore (2009) â hyn a nodwyd bod cynnydd mewn chwarae wedi’i nodi hefyd. Mae gan PECS llawer o fuddion fel ymyrraeth, un fantais yw bod dim rhaid i’r gwrandawr gwybod iaith ychwanegol er mwyn ei gynnal (Flippin, Reszka a Watson, 2010). Cytuna Dogoe, Banda a Lock (2010) â hyn a nodwyd bod hyn yn wneud yn fwy apelio i rieni ac athrawon i’w ddefnyddio. Nodwyd hefyd bod yn bwysig i feddwl cyn dewis ymyrraeth sy’n addas oherwydd mae rhai plant awtistig yn hoffi dysgu trwy weld ac mae rhai yn hoffi dysgu trwy wrando. Cytuna Estyn (2019) â hyn a nodwyd bod pobl awtistig fel arfer yn rhagori mewn dysgu’n weledol. Mae’r speech generating device (SGD) yn ymyrraeth sydd hefyd yn datblygu sgiliau iaith er mae’n wneud hyn trwy glywed yn lle trwy weld fel PECS (Anderson, Balandin a Stancliffe, 2013). Mae’n ddyfais electronig sy’n chwarae recordiadau o eiriau neu ddywediadau pan mae’r defnyddiwr yn gwasgu botwm (Lorah et al. 2015). Noda Beck et al. (2008) bod PECS yn rhwyddach i ddefnyddio na SGD gan fod rhaid i’r plentyn cael gafael â sut i ddefnyddio SGD cyn dechrau. Dyweda Ganz, Lund a Simpson (2012) bod y diffyg technoleg wrth ddefnyddio PECS yn fuddiol iawn oherwydd mae’n cael gwared â’r problemau technolegol sy’n gallu codi wrth ddefnyddio rhywbeth fel iPad ar gyfer yr SGD. Rwy’n credu bydd PECS yn ymyrraeth dda ar gyfer Ioan er mwyn iddo ehangu ei eirfa er mwyn iddo allu cyfathrebu’n glir gyda phobl eraill. Dewisais PECS oherwydd mae’n gallu helpu lleihau’r lefelau uchel o rwystredigaeth mae plentyn sydd ddim yn gallu cyfathrebu ei ddymuniadau a’i anghenion weithiau yn teimlo (Bondy a Frost, 1993). Dyma fel rwy’n meddwl mai Ioan yn teimlo, mae’n gallu dweud rhai geiriau syml ond yn cael trafferth i ddweud mwy. Nodwyd Bondy a Frost (1993) hefyd bod PECS yn annog plentyn i ddysgu sut i gyfathrebu gydag eraill a deall yr achos a’r effaith o ryngweithio. Dyweda Ganz, Lund a Simpson (2012) bod PECS yn gludadwy ac yn gallu cael ei ddefnyddio ym mhob lleoliad. Cytuna Beck et al. (2008) â hyn ond nodwyd hefyd gall cludadwyedd ddod yn broblem pan mae fwy o luniau yn cael ei ychwanegu i’r llyfr. Dywedwyd hefyd fod rhaid i lawer o’r lluniau cael ei ail-wneud o achos i draul dros amser. Ond dydw i ddim yn credu bod e’n broblem fawr pan mae hyn yn digwydd oherwydd mae modd creu cardiau eich hunain yn lle talu am set arall. Cytuna Ganz, Lund a Simpson (2012) â hyn a nodwyd bod modd creu lluniau i gyd-fynd ag eitemau yn amgylchedd y plentyn. Mae hyn yn ffordd dda o wneud yn siŵr bod y plentyn yn gallu dechrau sgwrs efo eitemau sy’n gyfarwydd iddyn nhw. Mae hyn yn gallu datrys problem Bondy (2001) lle nodwyd bod problem sy’n gallu codi yw pan mae plentyn eisiau cyfathrebu am rywbeth sydd ddim gyda nhw fel llun. Felly mae modd creu cardiau eich hunain i gyd-fynd â diddordebau eich plentyn. Bydd hyn yn syniad da ar gyfer Ioan oherwydd mae’n hoff iawn o ddinosoriaid ac felly gallai addurno’r cardiau gyda lluniau ohonyn nhw. Rwy’n credu bydd hyn yn annog Ioan i’w dysgu i ddweud yr eiriau. Noda Howlin et al. (2007) fod PECS yn gost isel i’w gynnal ond am unrhyw riant neu athro sydd eisiau defnyddio PECS yn effeithiol bydd angen hyfforddiant mewn rheoli cyfathrebu trwy gardiau efo lluniau. Yn wahanol i hyn noda Bondy (2001) fod dim rhaid i aelodau hanfodol y gymuned cael eu hyfforddi yn y system. 
Yn ôl Carrington et al. (2020) mae PECS yn ymyrraeth sy’n gallu cael ei ddysgu’n eithaf cyflym. Cytuna Kid Sense (2020) ond nodwyd bod e’n dibynnu ar y plentyn, mae rhai plant ddim yn gallu mynd heibio cam 1 ond bydd rhai yn hedfan trwyddo. Dywedwyd hefyd, er mwyn i PECS weithio yn effeithiol mae’n bwysig bod y plentyn eisiau cyfathrebu ag eraill, os dydyn nhw ddim bydd ddim cymhelliant gyda nhw i gyfathrebu. Rwy’n meddwl bod hyn yn cymryd amser i sefydlu a gwella hyder plant. Cytuna Howlin et al. (2007) â hyn a nodwyd er mwyn i PECS fod yn effeithiol bydd e’n cymryd ymrwymiad o’r rhieni a’r athrawon sy’n cymryd rhan er mwyn sicrhau cynnydd y disgybl. Wrth ddysgu Ioan yn y dosbarth rwyf yn gallu gweld ei fod eisiau cyfathrebu â phawb er ei fod yn weld yn anodd, ond does dim yr allu iddo ac felly rwy’n credu bydd yn iawn wrth ddechrau PECS. Noda Ganz et al (2012) bod natur weledol uchel PECS yn wneud yn addas iawn i ddefnyddio gyda phlant awtistig gan eu bod nhw’n tueddu i fod yn ddysgwyr gweledol. Pwysleisia fod PECS wedi ei dangos i fod yn effeithiol wrth wella sgiliau cyfathrebu mewn llawer o unigolion awtistig. Nodwyd bod ymchwilwyr wedi darganfod bod PECS yn llawer yn fwy effeithiol i rai dysgwyr nag ymyraethau arall. Cytuna Cummings, Carr a LeBlanc (2012) â hyn a nodwyd bod PECS wedi cael ei ddefnyddio’n llwyddiannus gyda phlant ac oedolion gydag amrywiaeth o gyflyrau sy’n effeithio ar gyfathrebu. Er hyn dyweda Andersen (2010) er bod llawer o unigolion gydag awtistiaeth yn gallu cyfathrebu’n effeithiol gyda PECS, dydy’r system ddim yn addas i bawb ar y sbectrwm. Felly mae hyn yn dweud wrthai bod e’n bwysig i mi ac yr athrawon eraill i gael digon o wybodaeth am yr ymyrraeth er mwyn weld os ydy’n addas i Ioan. Yn y dosbarth mae Ioan yn hoff iawn o wneud pethau’n ymarferol gan fod yn dysgu’n well wrth weld, mae’n hoff o ddefnyddio blociau wrth wneud mathemateg er mwyn ei helpu i ddarganfod yr atebion cywir, felly rwy’n credu mai PECS yw’r opsiwn orau iddo. Yn ôl Tincani, Crozier ac Alazetta (2006) mae PECS yn cynyddu lefel annibyniaeth y dysgwyr yn ogystal â’i datblygiad iaith. Cytuna Dogoe, Banda a Lock (2010) â hyn a nodwyd hefyd fod yn lleihau ymddygiad ymosodol. Er hyn noda Mutua, Rotatori a Algozzine (2012) bod rhai plant yn gallu fod yn rhwystredig pan dydyn nhw ddim yn gallu cael neges ar draws. Noda Tien (2008) bod PECS yn gallu cael ei gyflwyno i mewn i arferion yn hawdd, sy’n rhywbeth pwysig ar gyfer pobl awtistig. Mae Ioan yn tueddu’n teimlo’n rhwystredig os dyw pob dydd ddim yr un peth ac felly mae hyn yn newyddion da ar gyfer hynny.

I gloi, yn ystod yr aseiniad yma rwyf wedi ceisio dewis ymyrraeth sydd yn cefnogi dysgu a datblygiad Ioan wrth adfyfyrio yn feirniadol ar ei botensial. Mae awtistiaeth yn anabledd sy’n gallu effeithio ar yr allu i ryngweithio a chyfathrebu. Dewisais yr ymyrraeth PECS er mwyn helpu Ioan i ddatblygu ei iaith, fel ei fod yn gallu mynegi ei anghenion. Nodais fod creu cardiau eich hunain sy’n cyfateb â diddordebau’r plentyn yn gallu annog nhw i gyfathrebu ac y rhwydd i’r rhieni cefnogi'r plentyn adref. Dysgais lawer am awtistiaeth, PECS a dysgu cynhwysol yn yr aseiniad yma. Mae’n bwysig bod pob gwers yn gynhwysol i bawb sydd yn y dosbarth, mae hyn yn fuddiol i bawb gan fod nhw’n dysgu o’i gilydd (Norwich,2002). Mae’r defnydd o PECS yn gwella gallu’r plentyn i ddatblygu ei sgiliau cyfathrebu gan ddefnyddio lluniau i annog sgiliau llafar y plentyn. Mae’n ymyrraeth hyblyg gan eich bod yn gallu defnyddio gydag amrywiaeth o oedrannau a galluoedd. Mae dysgu disgyblion efo awtistiaeth yn gallu fod yn sialens oherwydd bod angen amynedd a’r defnydd o offer megis PECS i helpu’r plant i ddewis geiriau i ddefnyddio’n effeithiol. Byddaf yn siŵr o gymryd yr holl wybodaeth yma ar fy nhaith i fod yn athrawes.

